陆浑山火和皇甫湜用其韵
唐·韩愈

皇甫补官古贲浑，时当玄冬泽乾源。山狂谷很相吐吞，风怒不休何轩轩。摆磨出火以自燔，有声夜中惊莫原。天跳地踔颠乾坤，赫赫上照穷崖垠。截然高周烧四垣，神焦鬼烂无逃门。三光弛隳不复暾，虎熊麋猪逮猴猿。水龙鼍龟鱼与鼋，鸦鸱雕鹰雉鹄鹍。燖炰煨爊孰飞奔，祝融告休酌卑尊。错陈齐玫辟华园，芙蓉披猖塞鲜繁。千钟万鼓咽耳喧，攒杂啾嚄沸篪埙。彤幢绛旃紫纛幡，炎官热属朱冠裈。髹其肉皮通䏶臀，颓胸垤腹车掀辕。缇颜靺股豹两鞬，霞车虹靷日毂轓。丹蕤縓盖绯翻㠾，红帷赤幕罗脤膰。?池波风肉陵屯，谽呀钜壑颇黎盆。豆登五山瀛四尊，熙熙釂酬笑语言。雷公擘山海水翻，齿牙嚼齧舌腭反。电光䃸磹赪目䁔，顼冥收威避玄根。斥弃舆马背厥孙，缩身潜喘拳肩跟。君臣相怜加爱恩，命黑螭侦焚其元。天阙悠悠不可援，梦通上帝血面论。侧身欲进叱于阍，帝赐九河湔涕痕。又诏巫阳反其魂，徐命之前问何冤。火行于冬古所存，我如禁之绝其飧。女丁妇壬传世婚，一朝结雠奈后昆。时行当反慎藏蹲，视桃著花可小骞。月及申酉利复怨，助汝五龙从九鲲。溺厥邑囚之昆崙，皇甫作诗止睡昏。辞誇出真遂上焚，要余和增怪又烦，虽欲悔舌不可扪。